Nyoman Durpa, 57, pragina bondrés saking Désa Satra, Kecamatan Kintamani, Bangli ngemasin lacur dugas maubad ring Rumah Sakit Kerta Usadha Singaraja, Buléléng, Anggara (15/11) semeng sawatara jam 06.00 Wita. Pragina sané ngawangun Sanggar Seni Dwi Mekar, Kelurahan Banyuning, Kecamatan Buléléng niki lampus santukan sungkan komplikasi diabete lan tetanus saking 4 warsa lintang.
Sadurung lampus, pragina sané Pengawas Dinas Pendidikan Pemuda dan Olahraga Buléléng puniki polih awai lan apeteng karawat ring RS Kerta Usadha Singaraja, Soma (14/11) semeng. Nyoman Durpa plaibanga ka rumah sakit santukan drop, Saniscara (12/11). Risampun polih ubad – pragina sané polih nyalonang raga dados Calon Wakil Bupati Bangli saking jalur indepénden puniki mapasangan sareng Ida Bagus Ludra ring Pilkada 2010 –kadadosang budal.
Risampun kadadosang budal, dina punika Durpa luas ngidel ka Tabanan sareng Sekaa Bondres Dwi Mekar. Nanging malih puanné, bayun ipuné malih soak kantos kaplaibang ka rumah sakit. Nanging Anggara (15/11) sawatara jam 06.00 Wita, ipun ngemasin mati. Nyoman Durpa ngalahin somahné, Ni Kadék Mas Swandéwi lan pianakné adiri, I Gedé Pandé Satria Kusumayuda. Layon Nyoman Durpa sané naenin dados guru ring SMAN 1 Bangli kabakta budal ka Désa Pakraman Satra. Indik galah ngabén kantun nunasang duwasa ayu. Ki Sanak
ban_Latn ban_Latn ban_Latn